‘โซลชาร์’ กับกล่องของขวัญคริสต์มาสแด่ชาวปีศาจแดง
ต่อให้เชื่ออยู่ลึกๆ แค่ไหนว่าทุกอย่างจะกลับมาดี ผมไม่คิดว่าแม้แต่ตัวของ โอเล่ กุนนาร์ โซลชาร์ จะเชื่อว่าการเริ่มต้นนัดแรกของเขาจะออกมาเหมือนความฝันขนาดนี้ชัยชนะในเกมเยือนด้วยสกอร์ขาดลอยถึง 5-1 และรูปเกมที่สวยสด เป็นเรื่องที่เหนือจินตนาการอย่างยิ่งสำหรับชาวเรด อาร์มี โดยเฉพาะอย่างยิ่งเมื่อคิดถึงเมื่อหนึ่งสัปดาห์ก่อนหน้า ที่พวกเขาต้องเดินทางกลับจากแอนฟิลด์ สนามของคู่ปรับชั่วชีวิตอย่างหมดหวังหรือบางทีเราอาจจะเรียกสิ่งที่เกิดขึ้นว่าเป็นความจริงที่เหมือนความฝันก็ได้อยู่เหมือนกันอย่างไรก็ดี หากมองลึกลงไปในรายละเอียดแล้ว สิ่งที่โซลชาร์ปรับและเปลี่ยนแมนเชสเตอร์ ยูไนเต็ดนั้นไม่ได้มีอะไรมากเหมือนที่เขาให้สัมภาษณ์ในช่วงหลังจบเกมครับว่า เขาไม่ได้ขออะไรจากลูกทีมมากไปกว่าการลงไปเล่นให้สนุกสนาน อีกหนึ่งคีย์เวิร์ดสำคัญคือคำว่า ลงไปเล่นให้สมกับเป็นแมนเชสเตอร์ ยูไนเต็ด (Be Man United)คำคำนี้เป็นเหมือนการถอนคำสาปที่ โฆเซ มูรินโญ ได้สาปทีมที่ยิ่งใหญ่ที่สุดทีมหนึ่งของอังกฤษ จนกลายเป็นทีมที่เผชิญโชคชะตาที่แสนเศร้าตลอดชั่วระยะเวลาที่อดีตนายใหญ่ชาวโปรตุกีสปกครองทีมตั้งแต่ฤดูร้อนปี 2016 เป็นต้นมาโดยเรื่องที่น่าเศร้ากว่าคือไม่ใช่เพียงเฉพาะนักเตะในสนามเท่านั้นที่ถูกสาป แต่เป็นทั้งสโมสรที่ถูกสาป แม้กระทั่งชีวิตของเหล่าสตาฟฟ์อย่างแม่บ้าน แม่ครัว ผู้ดูแลชุดแข่งของทีม ต่างก็ไม่เคยได้สัมผัสไอแดดของความสุขอีกเลย (เรื่องนี้ เวย์น รูนีย์ เป็นคนเปิดเผย)การกลับมาของโซลชาร์จึงเหมือนการมาของผู้วิเศษที่กลับมาปลดปล่อยตัวตนที่ถูกกักขังเอาไว้ข้างในมาแสนนานเราได้เห็นขุนพลอสูรแดง (ที่มีคนสังเกตว่าวันนั้นยูไนเต็ดสวมกางเกงขาวไม่ใช่กางเกงดำ ทำให้ค่อยดูสมกับเป็นยูไนเต็ดที่พวกเขาคุ้นเคยหน่อย) ลงสนามอย่างมีชีวิตชีวา เต็มเปี่ยมไปด้วยพลังบวก พลังของการสร้างสรรค์ และดูเหมือนจะเป็นครั้งแรกในรอบ 5 ปีที่เหล่าผู้ถวายหัวใจให้ปีศาจได้เห็นแมนเชสเตอร์ ยูไนเต็ดเล่นฟุตบอลอย่างมีความสุขอย่างแท้จริงแบบที่ไม่เคยได้เห็นมาก่อน นับตั้งแต่สิ้นยุคสมัยของ เซอร์อเล็กซ์ เฟอร์กูสัน บรมครูแห่งโอลด์แทรฟฟอร์ดที่วางมือไปเมื่อสิ้นสุดฤดูกาล 2012/2013ในรายละเอียดที่ลึกลงไปมากกว่านั้น หากมองไปยัง 11 ผู้เล่นคนแรกที่โซลชาร์ส่งลงสนาม จะพบว่านักเตะเกินครึ่งทีมนั้นเป็นผู้เล่นที่มีปัญหากับมูรินโญมาโดยตลอด จะมากบ้างน้อยบ้างขึ้นอยู่กับคนพอล ป็อกบา คือโจทก์คนสำคัญ (และยังมีคนเชื่อว่าเขามีส่วนในการทำให้เพื่อนร่วมทีมอีกหลายคนตัดสินใจไม่เล่นเพื่อมูรินโญ) นอกจากนั้นยังมี ลุค ชอว์ อดีตแบ็กซ้ายดาวโรจน์ที่โดนดูถูกดูแคลนเหยียดหยามอย่างชัดเจน (จนใกล้เคียงกับการโดน bully) รวมถึง มาร์คัส แรชฟอร์ด และ อ็องโตนี มาร์กซิยาล สองเพชรเม็ดงามที่ถูกเอาผงถ่านกลบแล้วเอาไปเก็บไว้ในลิ้นชักที่ลึกที่สุด จนผู้คนลืมประกายที่แวววาวของพวกเขาไปนักเตะเหล่านี้ลงสนามด้วยความตั้งใจมากกว่าเดิมเป็นสองเท่าหรืออาจจะมากกว่านั้น เพราะไม่เพียงแค่อยากจะพิสูจน์ตัวเองต่อเจ้านายใหม่และแฟนบอล พวกเขายังต้องการจะพิสูจน์ให้มูรินโญได้เห็นว่าทุกสิ่งทุกอย่างที่เขาทำนั้นผิดนักฟุตบอลเหล่านี้ล้วนเป็นนักเตะชั้นดีอยู่แล้ว ขอเพียงใช้งานให้ถูกต้องตามคู่มือ ทุกอย่างก็พร้อมจะออกมาอย่างสวยงามดังนั้นแค่ 3 นาทีแรก มาร์คัส แรชฟอร์ด ที่มูรินโญไม่เคยเชื่อใจอย่างเต็มร้อยก็ทำประตูแรกจากลูกฟรีคิกระยะไกล ซึ่งเป็นการยิงที่หมดจดและเหนือชั้น โดยเทคนิคการยิงที่แรชฟอร์ดใช้นั้นไม่ใช่ใครก็ทำได้ขณะที่มาร์กซิยาลทำประตูที่สามารถส่งเข้าประกวดประตูแห่งฤดูกาล หรือลุ้นรางวัล ปุสกัส อวอร์ด ได้เลย เพราะเป็นประตูที่เขาเป็นคนเริ่มต้นจังหวะการเล่นเอง ผ่านการประสานงานกับเพื่อนร่วมทีมที่แม่นยำและเต็มไปด้วยความเข้าใจ ก่อนที่สุดท้ายแล้วเขาจะเป็นผู้ปิดฉากประตูด้วยการยิงที่เฉียบขาดยังมีอีก 3 ประตูที่เกิดขึ้นจาก อันเดร์ เอร์เรรา และ เจสซี ลินการ์ด ผู้เหมาทำ 2 ประตูสุดท้ายของเกม บทสรุปของเกมที่คาร์ดิฟฟ์ ซิตี้ สเตเดียม จึงจบลงด้วยชัยชนะมโหฬารที่สุด และน่าเหลือเชื่อที่สุด เพราะครั้งสุดท้ายที่ ปีศาจแดง ทำได้ถึง 5 ประตูในเกมเดียว คือเกมนัดสุดท้ายในชีวิตการคุมทีมของเซอร์อเล็กซ์ เฟอร์กูสัน ที่แมนเชสเตอร์ ยูไนเต็ด เสมอกับเวสต์บรอมวิช อัลเบียน 5-5 นั่นหมายถึงโซลชาร์ได้ทำในสิ่งที่มูรินโญ รวมถึง 2 ผู้จัดการทีมคนก่อนหน้าอย่าง หลุยส์ ฟาน กัล และ เดวิด มอยส์ ไม่เคยทำได้ตั้งแต่เกมแรกมันยังเป็นชัยชนะที่ทำให้โลกได้ยินเสียงกู่ร้องก้องปฐพีของเหล่าอสูรจากโลกปีศาจที่เก็บตัวเงียบมานานแน่นอนครับว่ามันเป็นเพียงแค่ชัยชนะเกมเดียว และในทางปฏิบัติแล้วคุณค่าของมันเท่ากับ 3 คะแนนเท่านั้นเครื่องหมายคำถามที่มีต่อตัวของโซลชาร์อาจจะเล็กลงจากเดิมบ้าง แต่ไม่ได้หมายความว่าทุกคนจะเชื่อสนิทใจว่าเขาจะเป็นคนที่มาโปรดปีศาจจริงยังมีสิ่งที่กุนซือคนหนุ่มวัย 45 ปีต้องทำอีกมากครับ ระหว่างนี้ไปจนจบสัญญาเมื่อสิ้นสุดฤดูกาลในเชิงของแท็กติกการเล่น ใต้ระบบ 4-3-3 ที่เขาวางไว้ถือว่าเป็นแท็กติกการเล่นที่เหมาะสมกับผู้เล่นที่มีอยู่ในเวลานี้ แต่ไม่ได้แปลว่านักเตะที่เขาส่งลงสนามจะเล่นได้อย่างสมบูรณ์แบบและไร้ที่ติทันที ซึ่งมันเป็นเรื่องที่เป็นไปไม่ได้ ไม่ว่าจะเป็นโค้ชผู้วิเศษมาจากไหนนักเตะยูไนเต็ดยังต้องศึกษาในสิ่งที่โซลชาร์ต้องการให้เล่นอีกมากครับ พวกเขาอาจจะเล่นด้วยความรู้สึกที่สดใหม่ แต่ความละเอียดลออในการเล่นยังเหลือพื้นที่สำหรับการเรียนรู้อีกมากเช่นเดียวกับสิ่งสำคัญที่สุดของแมนเชสเตอร์ ยูไนเต็ดที่หายไปหลายปี คือเรื่องของจิตวิญญาณของผู้ชนะ หรือ winning mentality ซึ่งเป็นคุณสมบัติที่ไม่ใช่โค้ชทุกคนจะสอนได้ และแม้แต่ตัวของโซลชาร์เองก็ยังมีคำถามว่า เขาได้รับสิ่งเหล่านี้มาจากเฟอร์กีบ้างหรือไม่แต่อย่างน้อยในการซ้อม 2 มื้อหลังเข้ารับตำแหน่งของโซลชาร์ในวันพฤหัสบดีและวันศุกร์ เขาได้เริ่มถ่ายทอดวิชาเก่าๆ มาให้แก่ลูกทีมบ้าง เช่น การถ่างพื้นที่ของสนามให้กว้างขึ้นด้วยการเคลื่อนที่ของผู้เล่นในแดนกลาง แม้ว่าในเวลานี้ยูไนเต็ดจะไม่ได้มีปีกที่เก่งกาจประจำการริมเส้นทั้งสองข้างเหมือนในยุคของเขาก็ตามขั้นต่ำที่สุดของการถ่างพื้นที่สนามนั้นทำให้ผู้เล่นที่มีทักษะสูงมีพื้นที่และเวลาในการแสดงความสามารถให้เห็น และเป็นหนึ่งในเหตุผลที่ทำให้ป็อกบาเป็นผู้เล่นที่ดีที่สุดคนหนึ่งในสนามวันนั้นสำหรับโซลชาร์ ความดีงามอีกอย่างจากการที่วิชาและประสบการณ์การทำงานยังไม่สูงนัก ทำให้เขาไม่มีปัญหาที่จะรับฟังคำแนะนำจากคนที่มีประสบการณ์มากกว่าอย่าง ไมค์ ฟีแลน และคนที่อยู่กับทีมชุดปัจจุบันมายาวนานกว่าอย่าง ไมเคิล คาร์ริก รวมถึง คีแรน แมคเคนนา อีกหนึ่งสมาชิกในทีมแบ็กรูม สตาฟฟ์ ที่หากไม่พูดคุยกับผู้เล่นก็ให้คำแนะนำกับสตาฟฟ์คนอื่นตลอดเวลาสิ่งเหล่านี้จะไม่มีวันเกิดขึ้นกับผู้จัดการทีมที่มีวิชาแก่กล้าพอตัวแล้ว โดยเฉพาะกับคนที่มีอีโก้สูงอย่างมูรินโญ ผู้ที่เชื่อมั่นในวิธีการของเขา ซึ่งใช้ได้ผลตลอดกับการนำทุกสโมสรคว้าแชมป์ลีกได้เสมอในอีกด้านหนึ่งของความรู้สึก จึงเหมือนการที่เราได้เห็นการ รวมพลัง กันของทุกฝ่าย (ไม่เว้นแม้แต่ เวย์น รูนีย์ ที่ให้คำแนะนำที่เป็นประโยชน์อย่างยิ่งกับโซลชาร์ หรือแม้แต่ ปีเตอร์ ชไมเคิล ที่อยากจะกลับมาเป็นผู้อำนวยการสโมสร) เพื่อให้แมนเชสเตอร์ ยูไนเต็ดกลับมาเป็นปีศาจตนเดิมที่น่าเกรงขามอีกครั้ง ไม่ว่าหนทางนั้นจะยากเย็นขนาดไหนก็ตามเปรียบดั่งสายลมแห่งการเปลี่ยนแปลงที่แสนอบอุ่นหลังราตรีแสนเหน็บหนาวที่พวกเขาเผชิญกันมาอย่างยาวนานหรือบางทีนี่คือความมหัศจรรย์ของคริสต์มาส กับกล่องของขวัญที่ซานตาคลอสจากนอร์เวย์นำมามอบให้ไว้ในถุงเท้าข้างเตียงนอนของขวัญที่ทำให้ แมนเชสเตอร์ ยูไนเต็ด ได้กลับมา United อีกครั้งเมอร์รีคริสต์มาสนะชาวปีศาจแดง 🙂พิสูจน์อักษร: 
โซลชาร์ไม่ได้ขออะไรจากลูกทีมมากไปกว่าการลงไปเล่นให้สนุกสนาน และ ลงไปเล่นให้สมกับเป็นแมนเชสเตอร์ ยูไนเต็ด11 ผู้เล่นคนแรกที่โซลชาร์ส่งลงสนาม จะพบว่านักเตะเกินครึ่งทีมนั้นเป็นผู้เล่นที่มีปัญหากับมูรินโญมาโดยตลอด นักเตะเหล่านี้ลงสนามด้วยความตั้งใจมากกว่าเดิมเป็นสองเท่า หรืออาจจะมากกว่านั้น นักเตะยูไนเต็ดยังต้องศึกษาในสิ่งที่โซลชาร์ต้องการให้เล่นอีกมากครับ พวกเขาอาจจะเล่นด้วยความรู้สึกที่สดใหม่ แต่ความละเอียดลออในการเล่นยังเหลือพื้นที่สำหรับการเรียนรู้อีกมากความดีงามอีกอย่างจากการที่วิชาและประสบการณ์การทำงานของโซลชาร์ยังไม่สูงนัก ทำให้เขาไม่มีปัญหาที่จะรับฟังคำแนะนำจากคนที่มีประสบการณ์มากกว่าอย่าง ไมค์ ฟีแลน และคนที่อยู่กับทีมชุดปัจจุบันมายาวนานกว่าอย่าง ไมเคิล คาร์ริก รวมถึง คีแรน แมคเคนนา อีกหนึ่งสมาชิกในแบ็กรูม สตาฟฟ์